Skoolhoof pleit onskuldig | Maroela Media
Die klagtes hou verband met die toelating van 'n graad 1-leerling en plaas die fokus op wie die finale sê het wanneer 'n skool sy volle kapasiteit bereik het, berig EWN. Die verhoor het Dinsdag by die departement van onderwys se kantoor in Johannesburg plaasgevind. EWN is toegelaat om die verhoor, wat na verwagting twee dae lank sal duur, by te woon.
Die departement het vier afsonderlike pogings beskryf waarin dié leerling toelating tot die skool probeer bekom het. Die skool het gesê dat hy reeds sy volle kapasiteit bereik het en dat die ouer die kind te laat ingeskryf het.
Die departement het ingegryp en die skool gedwing om die 6-jarige leerder toe te laat.
Die departement het die klagtes teen Drysdale voorgelees. Haar loopbaan is nou in die gedrang. Drysdale het onskuldig gepleit en die departement het sy eerste getuie geroep.
Qiniso Zwane, direkteur van regsdienste, het gesê dat Drysdale gekies het die beheerliggaam van die skool se besluit bo dié van die departement te stel. "Die outoriteit van die beheerliggaam om die beleid saam te stel kan nie die funksie van die LUR oorheers nie, om seker te maak dat alle leerders in die provinsie toelating tot skole bekom," het Zwane gesê.